ET Euroopa Liidu Teataja L 324/34

POLIITIKA- JA JULGEOLEKUKOMITEE OTSUS EUTM SOMALIA/2/2011,

6. detsember 2011,

Somaalia julgeolekujõudude väljaõppe toetamiseks läbiviidava Euroopa Liidu sõjalise missiooni (EUTM Somalia) panustajate komitee loomise kohta

(2011/814/ÜVJP)

POLIITIKA- JA JULGEOLEKUKOMITEE,

võttes arvesse Euroopa Liidu lepingut, eriti selle artikli 38 kolmandat lõiku,

võttes arvesse nõukogu 15. veebruari 2010. aasta otsust 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta (EUTM Somalia), (1) eriti selle artikli 8 lõiget 5,

ning arvestades järgmist:

(1) Nõukogu otsuse 2010/96/ÜVJP artikli 8 lõike 5 alusel volitas nõukogu poliitika- ja julgeolekukomiteed tegema asjakohaseid otsuseid EUTM Somalia panustajate komitee loomiseks.

(2) 7., 8. ja 9. detsembril 2000. aastal Nice’is ning 24. ja 25. oktoobril 2002. aastal Brüsselis kokku tulnud Euroopa Ülemkogu järeldustega nähti ette kolmandate riikide kriisiohjamisoperatsioonides osalemise ning panustajate komitee asutamise kord.

(3) Panustajate komitee hakkab mängima põhirolli EUTM Somalia igapäevases juhtimises. Sellest saab põhifoorum, kus osalevad riigid käsitlevad ühiselt küsimusi, mis on seotud nende relvajõudude kasutamisega missioonis. Poliitika- ja julgeolekukomitee, mis teostab missiooni üle poliitilist kontrolli ja strateegilist juhtimist, võtab arvesse panustajate komitee seisukohti.

(4) Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli (nr 22) artikli 5 kohaselt ei osale Taani liidu kaitsepoliitilise tähendusega otsuste ja meetmete väljatöötamises ning rakendamises. Taani ei osale seega käesoleva otsuse rakendamises ega EUTM Somalia rahastamises.

ON VASTU VÕTNUD KÄESOLEVA OTSUSE:

Artikkel 1

Loomine ja pädevus

Käesolevaga luuakse Somaalia julgeolekujõudude väljaõppe toetamiseks läbiviidava Euroopa Liidu sõjalise missiooni (EUTM Somalia) panustajate komitee. Komitee pädevus on sätestatud 7., 8. ja 9. detsembril 2000. aastal Nice’is ja 24. ja 25. oktoobril 2002. aastal Brüsselis kokku tulnud Euroopa Ülemkogu järeldustes.

Artikkel 2

Koosseis

1. Panustajate komitee liikmeteks on

— kõikide liikmesriikide esindajad ja

— missioonis osalevate ja sellesse märkimisväärse sõjalise panuse andnud, lisas nimetatud kolmandate riikide esindajad.

2. Panustajate komitee koosolekutest võtavad osa ELi missiooni ülem või tema esindaja ja Euroopa Liidu sõjalise staabi ülemjuhataja või nende esindajad ning komisjoni esindajad.

3. Asjakohastele aruteluetappidele võidakse vajaduse korral kutsuda kolmandaid isikuid.

Artikkel 3

Eesistuja

Panustajate komitee eesistujaks on Euroopa Liidu välisasjade ja julgeolekupoliitika kõrge esindaja või tema esindaja tihedas koostöös Euroopa Liidu sõjalise komitee esimehe või tema esindajaga.

Artikkel 4

Koosolekud

1. Eesistuja kutsub panustajate komitee regulaarselt kokku. Kui asjaolud seda nõuavad, võib eesistuja algatusel või mõne liikme taotlusel kutsuda kokku erakorralise koosoleku.

2. Eesistuja saadab eelnevalt välja esialgse päevakorra ja koosolekuga seotud dokumendid. Pärast iga koosolekut saadetakse laiali selle kokkuvõte.

Artikkel 5

Menetluskord

1. Ilma et see piiraks lõike 3 kohaldamist ning poliitika- ja julgeolekukomitee pädevust ja ELi missiooni ülema vastutust,

— on nõutav missiooni panustavate riikide esindajate ühehäälsus, kui panustajate komitee teeb otsuseid missiooni igapäevase juhtimise kohta;

— on nõutav panustajate komitee liikmete ühehäälsus, kui panustajate komitee annab soovitusi tegevuse planeerimise, sealhulgas eesmärkide võimaliku kohandamise kohta.

Liikme hääletamisest loobumine ei välista ühehäälsust.

2. Eesistuja teeb kindlaks, et kohal on enamik riikide esindajatest, kellel on õigus arutelust osa võtta.

3. Kõik menetlusküsimused lahendatakse koosolekul kohal viibivate liikmete lihthäälteenamusega.

4. Taani ei osale panustajate komitee otsuste tegemisel.

Artikkel 6

Konfidentsiaalsus

1. Panustajate komitee koosolekute ja menetluste suhtes kohaldatakse vastavalt nõukogu 31. märtsi 2011. aasta otsusele 2011/292/EL (ELi salastatud teabe kaitseks vajalike julgeolekueeskirjade kohta) (2) nõukogu julgeolekueeskirju. Eelkõige peab panustajate komitee esindajatel olema nõuetekohane juurdepääsuluba.

2. Panustajate komitee arutelude suhtes kehtib ametisaladuse hoidmise kohustus, välja arvatud juhul, kui panustajate komitee on ühehäälselt teisiti otsustanud.

Artikkel 7

Jõustumine

Käesolev otsus jõustub selle vastuvõtmise päeval.

Brüssel, 6. detsember 2011 Poliitika- ja julgeolekukomitee nimel eesistuja O. SKOOG

(1) ELT L 44, 19.2.2010, lk 16.

(2) ELT L 141, 27.5.2011, lk 17.